b'\n_START_ARTICLE_\nRimantas Urbonas\n_START_SECTION_\nBiografija\n_START_PARAGRAPH_\nR. Urbonas 1959\xc2\xa0m. baig\xc4\x97 Lietuvos \xc5\xbeem\xc4\x97s \xc5\xabkio akademij\xc4\x85. Po to 4 metus dirbo \xc4\xafvairiose Lietuvos melioracijos organizacijose. 1966\xc2\xa0m. baig\xc4\x97 aspirant\xc5\xabr\xc4\x85 prie L\xc5\xbd\xc5\xaaA Melioracijos katedros ir prad\xc4\x97jo dirbti Akademijoje d\xc4\x97stytoju. 1967\xc2\xa0m. apgyn\xc4\x97 technikos moksl\xc5\xb3 kandidato disertacij\xc4\x85, 1970\xc2\xa0m. jam suteiktas docento vardas. 1968\xe2\x80\x931971\xc2\xa0m. dirbo L\xc5\xbd\xc5\xaaA Hidromelioracijos ir \xc5\xbdem\xc4\x97tvarkos fakulteto dekanu. 1975\xe2\x80\x931978\xc2\xa0\xe2\x80\x93 dirbo Afrikoje, kur d\xc4\x97st\xc4\x97 Malio Respublikos \xc5\xbdem\xc4\x97s \xc5\xabkio politechnikos institute. Gr\xc4\xaf\xc5\xbe\xc4\x99s i\xc5\xa1 u\xc5\xbesienio, R. Urbonas toliau dirbo Melioracijos katedroje docentu, d\xc4\x97st\xc4\x97 \xc5\xbeemi\xc5\xb3 sausinimo disciplin\xc4\x85 b\xc5\xabsimiesiems hidrotechnikos in\xc5\xbeinieriams._NEWLINE_1989\xc2\xa0m. tapo Akademijos rektoriumi. Jis buvo pirmasis L\xc5\xbd\xc5\xaaA rektorius, Lietuvos Atgimimo laikotarpiu aktyviai dalyvav\xc4\x99s kuriant ir tvirtinant nauj\xc4\x85 Lietuvos \xc5\xbeem\xc4\x97s \xc5\xabkio universiteto statut\xc4\x85, pertvarkant studijas pagal Vakar\xc5\xb3 universitet\xc5\xb3 model\xc4\xaf. Pasibaigus rektoriaus kadencijai 1994\xc2\xa0m., iki pat mirties dirbo profesoriumi Melioracijos katedroje. Profesoriaus vardas suteiktas 1990\xc2\xa0m._NEWLINE_1988\xc2\xa0m. \xc4\xafsitrauk\xc4\x97 \xc4\xaf Lietuvos Persitvarkymo S\xc4\x85j\xc5\xabd\xc5\xbeio veikl\xc4\x85, buvo vienu i\xc5\xa1 \xc5\xa1io jud\xc4\x97jimo grup\xc4\x97s lyderi\xc5\xb3 L\xc5\xbd\xc5\xaaA. Jis buvo ilgametis Lietuvos \xc5\xbdem\xc4\x97s \xc5\xabkio akademijos, Lietuvos vandens \xc5\xabkio instituto taryb\xc5\xb3 narys, \xc4\xafk\xc5\xabr\xc4\x97 Universiteto profesori\xc5\xb3 klub\xc4\x85, iki pat mirties buvo jo prezidentas.\n_START_SECTION_\nAkademin\xc4\x97 veikla\n_START_PARAGRAPH_\nPaskelb\xc4\x97 vir\xc5\xa1 130 mokslini\xc5\xb3 ir mokslo populiarinimo straipsni\xc5\xb3 melioracijos, sausinimo, drena\xc5\xbeo, hidrologijos, vandens balanso, aplinkosaugos temomis. Vienas ir kartu su bendraautoriais para\xc5\xa1\xc4\x97 6 vadov\xc4\x97lius, kelet\xc4\x85 knyg\xc5\xb3, metodini\xc5\xb3 patarim\xc5\xb3 studentams.'